王禹偁
不见阳城驿
不见阳城驿，空吟昔人诗。
谁改避贤邮，唱首元微之。
微之谪江陵，顦悴为判司。
路宿商山驿，一夕见嗟咨。
所嗟阳道州，抗直贞元时。
时亦被斥逐，南荒终一麾。
题诗改驿名，格力何高奇。
乐天在翰林，亦和迁客词。
遂使道州名，光与日月驰。
是後数十年，借问经者谁。
留题富水驿，始见杜紫微。
紫微言驿名，不合轻改移。
欲遣朝天者，惕然知在兹。
一以讳事神，名呼不忍为。
一以名警众，名存教可施。
为善虽不同，同归化之基。
迩来又百稔，编集空鳞差。
我迁上雒郡，罪谴身絷维。
旧诗犹可诵，古驿殊无遗。
富水地虽在，阳城名岂知。
空想数君子，贯若珠累累。
三章诗未泯，千古名亦随。
德音苟不嗣，吾道当已而。
前贤尚如此，今我复何悲。
题此商於驿，吟之聊自贻。